Sipoolaismiehen mukaan armeija teki vahingossa maihinnousun hänen kotisaarelleen.

SIPOON saaristossa sijaitsevalla Kamsholmenilla asuvaa Bjarne Winbergiä kohtasi erikoinen näky viime viikon tiistaina.

– Olin kotona illalla ja huomasin, että iso vene tulee saaren yleiseen laituriin. En nähnyt, mikä vene se oli, Winberg kertoo Ilta-Sanomille.

Winberg meni katsomaan, keitä tulijat ovat.

– Ylös tuli miehiä. Oli jo vähän pimeää. He hiipivät metsään reput selässään. Näytti siltä, että heillä oli myös aseet.

Hämärässä liikkuneet tunkeutujat pelästyttivät Winbergin.

– Kyllähän minä säikähdin.

Winberg poistui varmuuden vuoksi kotisaareltaan ja soitti hätäkeskukseen. Lopulta paljastui, että kyseessä oli Puolustusvoimien Viena-sotaharjoitus.

Winbergin mukaan sotaharjoitukseen osallistuneet nousivat vahingossa hänen saarelleen.

Asiasta kertoi aiemmin Östnyland-lehti.

Lue päivän Ilta-Sanomista, mitä Puolustusvoimat kertoo maihinnoususta.